T. Lebocký, poslanec: (2009-06-30):
V zásade sa dá súhlasiť aj s tým, že systém Recyklačného fondu alebo inštitút Recyklačného fondu ako taký nie je v súčasnom stave ideálnym riešením. To si myslím, že si uvedomuje aj súčasné vedenie ministerstva životného prostredia a myslím si, že si to uvedomujeme všetci. Pán poslanec Gabura sa mi snažil nejakým spôsobom potlačiť čierneho Petra do ruky, že teda ma obdivuje, alebo že teda už mi vyslovuje akúsi poklonu a že si uvedomuje, že sa nevyhnem akýmsi konfrontáciám. Je pravda, že počet pozmeňujúcich návrhov, ktorý sa objavil v priebehu rokovania gestorského výboru, bol absolútne nadštandardný. Je zase pravda aj to, že sme sa s celou problematikou či už separácie, alebo recyklácie chceli zaoberať z toho dôvodu, že si plne uvedomujeme, že je ten problém v súčasnosti už veľmi, veľmi vypuklý. Vy ste, pán poslanec Štefanec, pozerám sa stále na vás, uviedli, že peniaze za zvýšené recyklačné poplatky skončia vo vreckách lobistov a že vy vidíte riešenie v tom, že by sa podporovala zdravá konkurencia. Áno, súhlasím s týmto všeobecným tvrdením v tom zmysle, že by bolo reálnejšie, keby sa podporovala zdravá konkurencia. Ale vy ste, prosím vás pekne, pán poslanec, presvedčený o tom, že v tejto oblasti v súčasnosti podľa zákona č. 221/2001 Z. z. existuje na Slovensku zdravá konkurencia? Ja som presvedčený, že nie. Povedzme si otvorene, že na recyklačných poplatkoch v roku 2007 bolo vyzbieraných niečo vyše 2 miliardy. Sk. Do systému sa vrátilo cez Recyklačný fond nejakých 500 aj niečo miliónov. Prosím vás pekne, kde sú tie ostatné prostriedky? Kde sa to stratilo v rámci kolektívnych systémov alebo niekde inde, hej? To znamená, že z týchto dôvodov si treba úplne jednoznačne uvedomiť, že ambíciou nášho gestorského výboru bolo systém nastaviť tak, aby sme tie jednotlivé pozmeňujúce návrhy, ktoré, treba priznať, že boli prednášané skupinami rôznych záujmových skupín, ja ich nechcem nazvať lobistami. Rôzne záujmové skupiny sa objavovali na jednotlivých zasadnutiach gestorského výboru a sami ste videli, a je tu pani Tkáčová, ona to podporí, že čo bolo absolútne, absolútne zaujímavé na tom všetkom, bolo to, že ani len médiá to tak veľmi nesledovali ako záujmové skupiny. Veď my, keď sme rokovali o tomto zákone alebo o pozmeňujúcich návrhoch, tak priestory Výboru Národnej rady pre pôdohospodárstvo, životné prostredie a ochranu prírody boli plné predstaviteľov a zástupcov záujmových skupín, a nie médií, hej? Čiže niečo tu nie je v poriadku a podľa môjho názoru tak, ako je nastavená spoločná správa a tak, ako boli prednesené dnes tie pozmeňujúce návrhy, som presvedčený o tom, že v podstate to, čo robíme, je vlastne prvým krokom, opakujem, prvým krokom a hovorím to preto, lebo viem, že nasledujúcim krokom bude určite riešenie podmienok fungovania Recyklačného fondu. Je prvým krokom k úprave podmienok, či už to nazvime tovarových tokov recyklácie a zároveň k úprave podmienok finančných tokov v rámci separácie a recyklácie na Slovensku. Toľko som chcel povedať na záver všetkých vystúpení. Osobitne sa chcem poďakovať za pragmatické vystúpenie pána profesora Miklósa, ktorý skutočne vniesol taký rovnovážny stav do tejto problematiky a dovolím si ho citovať, keď on ako človek, ktorý v podstate viedol osem rokov ministerstvo životného prostredia, keď pri prerokovávaní tak náročného zákona, akým zákon o odpadoch bezpochyby je, uvedie, že napriek tomu, že osem rokov som bol ministrom, teda on, že bol ministrom životného prostredia, ani ja nemám všetky informácie v tejto chvíli na to, aby som sa vedel správne rozhodnúť. Čiže z tohto dôvodu, alebo respektíve aj tento argument využívam na to, že skutočne to penzum problémov, ktoré sme sa snažili usporiadať do určitého reálne akceptovateľného súboru výstupov v podobe spoločnej správy, si myslím, že v tejto chvíli by bolo dobré, keby ctené plénum tohto parlamentu schválilo. Ešte raz vám ďakujem veľmi pekne, pán profesor, a ubezpečujem vás, že ten reálny výstup, ktorý ste tu uviedli v podobe toho návrhu uznesenia, tak ja osobne ako spoločný spravodajca tohto náročného zákona podporím. Ďakujem za pozornosť.